Liisa-Ly Pakosta

Justiits- ja digiminister

Justiitsministeerium

info@just.ee 06.09.2024 nr 3-9.2/63

**Kohtutäiturite ja Pankrotihaldurite Koja ning**

**Justiitsministeeriumi koostööst**

Lugupeetav justiits- ja digiminister Liisa-Ly Pakosta

Pöördume Teie poole ettepanekuga leida võimalus kohtumiseks Kohtutäiturite ja Pankrotihaldurite Koja (edaspidi Koda) esindajatega septembris või oktoobris 2024. Kojale olulised teemad, mida sooviks ministriga kohtumisel arutada, on järgmised:

**I Koostöö ja kaasatus**

Koda on viimaste aastate jooksul Justiitsministeeriumile esitanud hulgaliselt ettepanekuid õigusaktide täiendamiseks ja muutmiseks ning avaldanud soovi esitatud seisukohad ning ettepanekud ministeeriumi vastavate ametnikega läbi arutada. Kojal on olnud valmidus aktiivselt kaasa rääkida täite- ja maksejõuetusmenetlust puudutavas õigusloomes, kuid paraku on kaasatus jäänud väheseks.

Koda on mitmete ettepanekute (näiteks 17.11.2022 ettepanek KTS § 9 lg 6 muutmiseks ja 15.02.2023 ettepanek kohtutäiturimäärustiku muutmiseks kohtutäituri dokumentide autoriseerimise nõuete kaasajastamiseks) ettevalmistamiseks tellinud oma kulul ka õiguslikke analüüse, mis aitaksid Justiitsministeeriumil Koja algatusi paremini eelnõudeks vormistada ja neid argumenteerida.

**II Õigusloome**

Koda on muuhulgas andnud Justiitsministeeriumile sisendi võlgnike sissetulekute arestimise tõhustamiseks. Ilmselgelt ei vasta kehtiv töötasude arestimissüsteem kaasajal levinud väga mitmekülgsetele hõivevormidele, vaid sobib üksnes ühe tööandja juures täiskoormusega hõivatud töösuhtega. Võlgniku sissetuleku arestivaba osa jäik seotus töötasu alammääraga on viinud olukorrani, kus järjest enamatel juhtudel ei ole võlgniku sissetulekust võimalik kinnipidamisi teha. Kui arvestada, et iga ülalpeetava eest on täiendav arestivaba osa kolmandik töötasu alammäärast, siis lapsi kasvatavast võlgnikust vanema sissetulek kipub jääma allapoole arestivaba määra. Koda on juhtinud Justiitsministeeriumi tähelepanu asjaolule, et kui lapsi kasvatav miinimumpalka teeniv lapsevanem peab saama oma töötasu eest ka lastega seotud kulud katta, siis juhul, kui lapsevanemal on täitemenetlusse antud võlg, siis tulenevalt TMS § 132 lg-st 2 peab lapse ülalpidamiseks olema võimaldatud veel täiendav sissetulekuosa. Samuti vajab täpsustamist võlgniku sissetuleku arestimine või sellest nõuete katmine tema maksejõuetuse korral.

Koda on aastaid taotlenud ka pankrotihaldurite tasumäärade ülevaatamist ning tõstmist. Maksejõuetusõiguse revisjoni tulemusel viis aastat tagasi valminud pankrotiseaduse muutmise eelnõust jäeti haldurite tasustamise aluste ümberkorraldamine välja. Oleme kohtunud sellel teemal aasta esimesel poolel  ka Justiitsministeeriumi esindajatega ja jõudnud ühisele arusaamale, et tasude eelnõu saaks võtta 2025 tööplaani.

Koda on esitanud 29.06.2023 põhjaliku ettepaneku kohtutäituri tasumäärade muutmiseks, kuid sisulist vastukaja neile ettepanekutele ei ole Justiitsministeerium Kojale andnud.

Justiitsministeeriumis ettevalmistatud ja arutamiseks esitatud KTS ja TMS muutmise seaduse eelnõu väljatöötamise kavatsustes on Koja esitatud teemasse puutuvad ettepanekud jäetud täielikult tähelepanuta ning meile ei ole ettepanekute eiramist selgitatud ega ka põhjendatud.

Leiame, et Koja liikmed ja Koja organid täidavad väga olulisi funktsioone Eesti õiguskorra tagamisel, mistõttu on põhjendatud, et Koja ja tema liikmete funktsioone oluliselt mõjutavaid eelnõusid ja ettepanekuid arutatakse Koja esindajatega läbi ka lisaks formaalsetele arvamuse küsimise protseduuridele.

Lugupidamisega

*/allkirjastatud digitaalselt/*

Katrin Vellet

Koja esimees

Helen Rives, helen.rives@kpkoda.ee, 6464619